У јануару 2005. једногласно је изабран за председника Фудбалског савеза Србије, која је после одвајања Црне Горе постала највише фудбалско тело у држави. Заменио је плаве дресове са црвеним, што су касније прихватили и остали спортови. За време Терзићевог мандата млада репрезентација је освојила друго место на Европском првенству 2007. у Холандији. Довео је за селектора Шпанца Хавијера Клементеа који је од 22 играча са СП у Немачкој 2006. задржао само четворицу и потпуно подмладио репрезентацију. Србија се није пласирала на Европско првенство 2008. у Аустрији и Швајцарској, али је формиран тим који је наследио наредни селектор Радомир Антић.